RTU Liepāja

RTU Liepāja (līdz 2024. gada 29. februārim Liepājas Universitāte) ir jaunākā Latvijas universitāte. Universitātes statusu ieguvusi 2008. gada 12. jūnijā, kad Saeima pieņēma likumu "Par Liepājas Universitātes Satversmi". Tā ir arī vienīgā universitāte Kurzemē. Kopumā augstskolā šobrīd tiek piedāvātas 47 studiju programmas. Augstskolā ir 101 vēlēti akadēmiskā personāla locekļi, no tiem 53 ir ar doktora grādu. Nosaukumi Augstskolas iepriekšējais nosaukums bija Liepājas Pedagoģijas akadēmija, bet no izveidošanas 1954. gadā līdz 1993. gadam – Liepājas Pedagoģiskais institūts. Vēsture Liepājas Universitāte ir izveidota 1954. gadā uz Skolotāju institūta bāzes kā Liepājas Pedagoģiskais institūts. Līdz 1990. gadu sākumam augstskola sagatavoja galvenokārt sākumskolas skolotājus, bērnudārzu pedagogus, matemātikas, latviešu valodas un literatūras skolotājus visai Latvijai. 1990. gadā Liepājas Pedagoģiskais institūts uzsāka pāreju no viena profila augstskolas uz reģionālu vairākprofilu augstskolu un paralēli skolotāju izglītošanas studiju programmām tika izveidots plašs nepedagoģisko studiju programmu spektrs. Līdz 2015. gadam Liepājas Universitātes rektors bija Jānis Rimšāns, 2016. gadā par rektori kļuva Dace Markus. Liepājas Universitātes attīstības posmi Liepājas Pedagoģiskais institūts (LPI; 1954. gada 1. augusts — 1961. gada 20. jūnijs) Liepājas Valsts pedagoģiskais institūts (Liepājas VPI; 1961. gada 20. jūnijs — 1966. gada 28. aprīlis) Viļa Lāča Liepājas Valsts pedagoģiskais institūts (1966. gada 28. aprīlis — 1990. gada februāris) Liepājas Pedagoģiskais institūts (LPI; 1990. gada februāris — 1993. gada 11. februāris) Liepājas Pedagoģiskā augstskola (LPA; 1993. gada 11. februāris — 1998. gada 9. jūnijs) Liepājas Pedagoģijas akadēmija (LPA; 1998. gada 9. jūnijs — 2008. gada 16. jūlijs) Liepājas Universitāte (LiepU; kopš 2008. gada 16. jūlija) Struktūrvienības Studiju darbu Liepājas Universitātē organizē četras fakultātes un viena nodaļa: Dabas un inženierzinātņu fakultāte Humanitāro un mākslas zinātņu fakultāte Pedagoģijas un sociālā darba fakultāte Vadības un sociālo zinātņu fakultāte Mūžizglītības nodaļa Apvienošana 2021. gada septembrī Ministru Kabinets pieņēma lēmumu, ka Liepājas Universitātei jāpievienojas kādai no četrām zinātņu universitātēm (Latvijas Lauksaimniecības universitātei, Latvijas Universitātei, Rīgas Stradiņa universitātei vai Rīgas Tehniskajai universitātei). Savukārt Liepājas Universitātes padome 2022. gada jūlijā piedāvāja līdz 2025. gadam izveidot jaunu Kurzemes Universitāti kopā ar Ventspils Augstskolu, partnerībā piesaistot Latvijas Universitāti, Rīgas Tehnisko universitāti un Rīgas Stradiņa universitāti. 2023. gada 8. augustā Latvijas valdība apstiprināja Liepājas Universitātes pievienošanu Rīgas Tehniskajai universitātei. Atsauces Ārējās saites RTU Liepāja mājaslapa